Príloha č. 5: Definície pojmov 
autentickosť (authenticity) – vlastnosť (údajov) vyjadrujúca to, že údaje sú pravé, čo sa dá aj overiť (autentifikácia), a preto im možno dôverovať; dôvera v platnosť prenosu informácie,  prenesenej správy alebo v to,  že správu poslal ten, kto sa za jej odosielateľa vydáva. 
autentifikácia (autentication) – overenie identity používateľa, procesu alebo zariadenia, alebo pôvodu správy
bezpečnostný incident ((computer) security incident) – porušenie alebo bezprostredná hrozba porušenia bezpečnostných politík, bezpečnostných zásad alebo štandardných bezpečnostných pravidiel prevádzky IKT
bezpečnostná politika (security policy)  (1)  na úrovni organizácie základný dokument, ktorý vymedzuje štruktúru bezpečnostného manžmentu, zodpovednosť za ochranu informácií v organizácii, úroveň ochrany informácie. (2) na úrovni systému súbor pravidiel a praktík, ktoré špecifikujú alebo regulujú ako systém (alebo organizácia) poskytuje bezpečnostné služby, aby chránil citlivé alebo kritické zdroje systému.
bezpečnostné opatrenia (security safeguards) ochranné opatrenia na zaistenie bezpečnostných požiadaviek kladených na systém. Môžu mať rozličný charakter (fyzická ochrana zariadení a informácie, personálna bezpečnosť – kontrola pracovníkov, organizačné opatrenia – prevádzkové predpisy a pod.)
bezpečnostné požiadavky (security requirements)  požiadavky kladené na informačný systém, ktoré sú odvodené zo zákonov, inštrukcií, právnych úprav, záväzných noriem a štandardov, vnútornej legislatívy organizácie; prostredia, v ktorom systém pôsobí a poslania, ktoré plní; potrebné na zaistenie dôvernosti, dostupnosti a integrity informácií, ktorá sa v systéme spracováva.
CERT® (computer emergency response team) tím odborníkov, ktorých úlohou je riešiť bezpečnostné incidenty. Prvý CERT založila americká agentúra Defence Advanced Research Projects Agency (DARPA) pod názvom the CERT Coordination Center (CERT/CC3), na Carnegie Mellon University v Pittsburghu (Pennsylvania). Názov CERT je registrovaný v USA, a preto sa v Európe používa pojem CSIRT. Existujú aj ďalšie podobné označenia, ktoré sú synonymom pojmu CERT (CERT alebo CERT/CC (Computer Emergency Response Team / Coordination Center), CSIRT (Computer Security Incident Response Team), IRT (Incident Response Team), CIRT (Computer Incident Response Team), SERT (Security Emergency Response Team))
CSIRT (computer security incident response team) tím odborníkov na informačnú bezpečnosť, ktorých úlohou je riešiť bezpečnostné incidenty. CSIRT poskytuje svojim klientom potrebné služby pri riešení bezpečnostných incidentov a pomáha im pri obnove systému po bezpečnostnom incidente. Aby znížili riziká incidentov a minimalizovali ich počet, CSIRT-y poskytujú svojim klientom aj preventívne a vzdelávacie služby. Pre svojich klientov poskytujú informácie o odhalených slabinách používaných hardvérových a softvérových prostriedkov a o možných útokoch, ktoré tieto slabiny využívajú, aby klienti mohli dostatočne rýchlo ošetriť odhalené slabiny.
cyberspace – americký termín používaný na označenie IKI. Cyberspace  pozostáva z navzájom prepojených počítačov, serverov, smerovačov, prepínačov a sietí (postavených optických alebo medených kábloch, alebo bezdrôtových) 
červ (worm)	autonómne sa replikujúci, autonómne sa šíriaci ucelený (self contained) program, ktorý sa šíri v počítačových sieťach.
digitálny priestor  -  údaje a informácie v digitálnej forme, programy, technické zariadenia, siete slúžiace na spracovanie informácií, dokumentácia k programom a technickýcm zariadeniam na spracovanie informácie; pravidlá, normy, štandardy a legislatívne normy upravujúce spracovanie informácií.
dôvernosť (confidentiality) - bezpečnostná požiadavka na ochranu údajov. Zaistenie dôvernosti údajov znamená vylúčenie možnosti odhalenia ich informačného obsahu nepovolanou osobou. 
dostupnosť (availability) - bezpečnostná požiadavka na ochranu údajov. Zaistenie dostupnosti údajov znamená, že údaje sú k dispozícii oprávnenej osobe vždy, keď o ne požiada.
elektronický podpis (electronic signature) – bezpečnostná funkcia na zaistenie integrity a autentickosti digitálnych dokumentov. Má podobu čísla, vypočítaného na základe podpisovaného dokumentu a jedinečného súkromného kľúča podpisovateľa.
ENISA (the European Network and Information Security Agency)  agentúra založená Európskou úniou ako Centrum excelencie v oblasti sieťovej a informačnej bezpečnosti v roku 2004. Jej úlohou je pomáhať EÚ, jej členským štátom,  súkromnému sektoru a verejnosti pri prevencii a riešeniach bezpečnostných problémov a reakciách na bezpečnostné problémy.  
identifikácia (identification) akt alebo proces, počas ktorého entita predloží systému nejaký identifikátor, na ktorého základe systém môže rozoznať entitu a odlíšiť ju od iných entít.
IKT (ICT) pozri informačné a komunikačné technológie
informačná bezpečnosť (information security)  (1) ochrana informácie a IKT systémov pred neoprávneným prístupom, použitím, zverejnením, poškodením, modifikáciou alebo zničením, aby sa zaistila dôvernosť, integrita a dostupnosť informácie. (2) schopnosť systému na danej  úrovni spoľahlivosti odolávať náhodným udalostiam aj zámerným akciám, ktoré kompromitujú dostupnosť, autentickosť, integritu a dôvernosť uložených alebo prenášaných údajov a služby poskytované alebo sprístupňované daným systémom (3) interdisciplinárna oblasť zaoberajúca sa ochranou IKT
informačné a komunikačné technológie (information and communication technology) zariadenie alebo systém (izolovaný alebo zapojený do siete), alebo subsystém zariadenia, ktoré sa používa na automatický zber, uchovávanie, narábanie, manažment, presun, riadenie, zobrazovanie, prepínanie, vzájomnú výmenu, prenos alebo prijímanie údajov alebo informácie. Medzi IKT patria počítače, ich pomocné zariadenia, softvér, firmvér, komunikačné linky a pod. 
informačný priestor  údaje a informácie v akejkoľvek forme a systémy na jej spracovanie, pravidlá, štandardy, a legislatívne normy upravujúce jej spracovanie
informačný systém (information system)  súbor technických a programových prostriedkov a údajov slúžiaci na zber, ukladanie, spracovávanie, údržbu, zdieľanie, šírenie, poskytovanie, zobrazovanie alebo prenos informácie.  
informatizácia spoločnosti – proces transformácie spoločnosti, počas ktorého prebieha nasadzovanie IKT spojené s prehodnocovaním tradičných procesov spracovania informácie a ich nahradzovanie novými, zohľadňujúcimi možnosti a obmedzenia IKT. Cieľom informatizácie spoločnosti je zefektívnenie jej fungovani pomocou IKT, výsledkom úspešnej informatizácie by mala byť postindustriálna, informačná spoločnosť.
integrita (integrity) – bezpečnostná požiadavka na ochranu údajov a technických zariadení. Zaistenie integrity údajov znamená prijatie opatrení, ktoré vylučujú možnosť nepozorovanej zmeny údajov. Zaistenie integrity technického systému znamená vylúčenie možnosti jeho neoprávnenej modifikácie.
infraštruktúra (infrastructure) – subsystém, ktorý poskytuje rámec podporujúci činnosť nadradeného systému, ale priamo sa nepodieľa na činnosti systému. Napríklad ekonomickú infraštruktúru predstavujú tie štrukturálne prvky ekonomiky, ktoré umožňujú výrobu tovarov a poskytovanie služieb, ale samotné sa na výrobe nepodieľajú (napríklad cesty slúžia na prepravu surovín a hotových výrobkov, ale nie na výrobu).
informačná a komunikačná infraštruktúra organizácie – z hľadiska organizácie to je súhrn všetkých komponentov IKT, ktoré používa na plnenie svojho poslania
kritická infraštruktúra štátu sú tie fyzické, komunikačné a počítačové systémy, podstatné pre zaistenie minimálneho fungovania ekonomiky a štátu.  Medzi prvky (systémy patriace do) kritickej infraštruktúry patria telekomunikačné, energetické, dopravné, bankové a finančné, vodné systémy a systémy záchranných/zdravotných služieb.
kybernetický priestor je časť digitálneho priestoru, ktorá zahŕňa oblasť utajovaných informácií a ďalších skutočností, ktoré určí záväzný právny predpis, resp. iný normatívny dokument. 
Lokálna počítačová sieť (local area network, LAN) – pozri počítačová sieť
národná informačná a komunikačná infraštruktúra (NIKI) - všetky systémy a komponenty IKT na území štátu (Slovenska). Pozostáva  zo štátnej IKI a súkromnej IKI a je súčasťou globálnej IKI.
nepopretie (non repudiation) bezpečnostná služba, ktorá zaručuje, že entity zúčastňujúce sa komunikácie nemôžu poprieť, že sa jej zúčastnili. Špeciálne, odosielateľ nemôže poprieť, že správu odoslal (nepopretie pôvodu non repudiation of origin) a príjemca, že správu prijal (nepopretie prijatia – non repudiation of receipt) 
počítačová kriminalita (computer crime, cybercrime, e-crime or hi-tech crime) je trestná činnosť, pri ktorej sa využívajú IKT, alebo ktorej cieľom sú IKT. Delí sa na tri kategórie
-	trestná činnosť súvisiaca s obsahom (napríklad detská pornografia, porušovanie autorských práv),
-	tradičná trestná činnosť vykonávaná pomocou IKT (vydieranie, krádež, sprenevera, falšovanie),
-	útoky na IKT.
počítačová sieť (computer network)  súbor počítačov spolu s komunikačnou infraštruktúrou (komunikačné linky, technické zariadenia, programové vybavenie a konfiguračné údaje) ktorej prostredníctvom si (počítače) môžu vzájomne posielať údaje. Podľa toho, akú oblasť počítačová sieť pokrýva, sa počítačové siete delia na 
-	lokálne (local area networks, LAN), prepojené počítače sú v tej istej miestnosti, budove alebo areáli, vzdialenosti medzi nimi sú od metra až do kilometra
-	metropolitné (metropolitan area networks, MAN), prepájajú počítače do vzdialenosti desiatok kilometrov
-	„rozľahlé“ (wide area networks, WAN), prepájajúce počítače vzdialené stovky až tisíce kilometrov
-	globálne – Internet.
spam (spam)  - masové šírenie nevyžiadanej elektronickej pošty najčastejšie kvôli komerčným dôvodom (reklama, marketing). Spam zaťažuje počítačové siete neželenou komunikáciou, spôsobuje straty času a prípadne finančných prostriedkov (u používateľov platiacich za objem prenesených údajov). Nevyžiadané e-mailové správy môžu byť aj nositeľom zlomyseľného softvéru
špionážny program/softvér (spyware) typ zlomyseľného programu, ktorý je tajne alebo nenápadne inštalovaný do cieľového systému na to, aby získaval informácie o organizácii alebo jednotlivcoch bez ich vedomia
štátna informačná a komunikačná infraštruktúra (štátna IKI) – IKT systémy a komponenty, ktoré sú vo vlastníctve a/alebo pod správou štátu a štátnych organizácií.
trójsky kôň (Trojan horse)  program, ktorý plní na prvý pohľad nejakú užitočnú funkciu, ale v skutočnosti má ešte nejakú skrytú zlomyseľnú funkciu. Trójsky kôň sa sám nereplikuje, šíri sa vďaka viditeľne užitočnej funkcii, ktoré poskytuje.
údaje (data) reprezentácia informácií formalizovaným spôsobom vhodným na komunikáciu, interpretáciu a spracovanie.
vírus, počítačový (computer virus) – počítačový program, ktorý sa replikuje pripájaním svojej kópie k iným programom. Môže obsahovať časť, ktorá ho aktivizuje, ak dôjde k splneniu niektorých podmienok (napr. čas) v hostiteľskom zariadení. Šíri sa najmä prostredníctvom Internetu (elektronická pošta, sťahovanie programov z nespoľahlivých zdrojov)
zlomyseľný softvér (malicious software – malware)  - programy, ktorých cieľom je poškodiť programy a údaje na hostiteľskom zariadení (počítači, mobilnom telefóne, PDA), získať údaje z hostiteľského zariadenia alebo ovládnuť hostiteľské zariadenie  Medzi zlomyseľný softvér patria počítačové vírusy, trójske kone, červy, špionážny softvér.
zraniteľnosť (vulnerability) slabé miesto v informačnom systéme, bezpečnostných procedúrach systému, vnútorných kontrolách alebo implementácii, ktoré môže aktivovať alebo využiť nositeľ hrozieb.